5. nap: A kirándulás utolsó napja

Ezen a napon nem volt túl sok programunk, de így is hosszúnak mondhatjuk. Reggel korán keltünk, mert össze kellett mindent pakolnunk. Természetesen a szobáinkat is rendbe raktuk. A reggeli finom volt, mint mindig. Betettük a buszba a csomagokat, és megkezdtük utunkat a tordai hasadékhoz. Az út első szakasza kissé kanyargós volt, de majdnem mindenki jól bírta az utat :))

A tordai hasadékhoz érve elkölthettük a maradék lejünket az árusoknál. Mielőtt megkezdtük túránkat a tordai hasadékban, Álmos és Alexa mesélt nekünk a hely keletkezéséről és annak legendájáról. A kb. 2 km hosszú szakadékon az Aranyosba ömlő Hesdát-patak folyik át. A hasadék két oldalán mészkőgerinc húzódik, ezek a sziklafalak 250-300 méter magasak.

A legenda szerint a Tordai – hasadék akkor keletkezett, amikor László király nagy harcot vívott a kunok ellen. Torda mellett vereség érte a király csapatát, és ezért menekülni kényszerültek. Az ellenség már szorosan a nyomukban volt, amikor az uralkodó felsóhajtott: Szabadíts meg uram, érted harcoltam!

Isten meghallgatta az imát és a hegyet kettéválasztotta. Így menekült meg László király a társaival együtt.

A valóságban a következő történt: A mészkőben a karsztosodás hatására előbb kisebb barlangok fejlődtek, majd ezek összekapcsoló-dásával kiterjedt barlangrendszer jött létre. A belső üregek növekedé-sük során beszakadtak, mély dolinákat létrehozva, melyeknek összeolvadása révén létrejött a ma ismert hasadék őse, melyet ezután főleg a Hesdát-patak mélyített. A Tordai-hasadék tehát -helyesebben Tordai szakadék - barlangi eredetű beszakadt völgy. Ezt meredek falai is igazolják.

A hasadékban nehézkes volt a mozgás a csúszós köveken, de segítségünkre volt a szikla oldalán lévő drótkötél, amelybe kapaszkodni tudtunk a szakadék szélén. Pár függőhídon átsétálva megtekinthettük ezt a szépséges természeti látnivalót. Pihentünk egy keveset, aztán a csodás élményekkel és látvánnyal telítődve visszatértünk a buszhoz.

Elindultunk vissza ide, Magyarországra, s közben megálltunk egy étteremnél, ahol elfogyasztottuk finom est-ebédünket. A vacsora után már mindenki érezte, hogy tényleg ez volt az utolsó közös kalandunk Erdélyben. A busz felkapaszkodott a Király-hágóra, majd a hegyről lefelé menetben elhagytuk Erdély kapuját. Még a határ átlépése előtt megcsodáltuk Nagyvárad utcáit, majd elérkeztünk az országhatárhoz.

Itt a tervezettnél hosszabbra nyúlt a várakozás, de vidám énekünkkel gyorsan elteltek ezek a percek is. Fáradtan, de élményekkel teli tértünk vissza kis településünkre.

Szeretnénk köszönetet mondani tanárainknak, hogy megírták a pályázatot, és ezzel lehetővé tették számunkra, hogy megismerhessük Erdély nevezetességeit és csodálatos tájait. Az 5 napon keresztül törődtek velünk, vigyáztak ránk.

KÖSZÖNJÜK!